《依韵酬蔡阳叔赴永倅留别》
宋代·李复

朱绂翩翩别乘行，候人楚语喜秋晴。
君山木落洞庭阔，帝子魂归湘水清。
曾叹选官称一字，旧闻世誉重三明。
餟醨若访垂纶客，苇岸夷犹鼓枻声。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。